কোনো দিন আপনাকেও ক্ষমতার বাইরে থাকতে হবে : ফারুকী | বরিশালটাইমস
৫৮ মিনিট আগের আপডেট সন্ধ্যা ৬:৯ ; বৃহস্পতিবার ; জুন ২০, ২০১৯
কোনো দিন আপনাকেও ক্ষমতার বাইরে থাকতে হবে : ফারুকী
৮:০২ অপরাহ্ণ, ডিসেম্বর ২৯, ২০১৮
সামাজিক যোগাযোগ মাধ্যম ফেসবুকে সমসাময়িক বিষয়ে নিজের মত প্রকাশ করে আলোচনার কেন্দ্রবিন্দু হয়ে উঠেছেন চলচ্চিত্র নির্মাতা মোস্তফা সরয়ার ফারুকী। কয়েকদিন আগে নির্বাচনকে সামনে রেখে নিজের ১৩টি মত উপস্থাপন করেন এই নির্মাতা। এরপর তিনি কথা বলেন আদালত প্রাঙ্গনে বাবা-ছেলের চুমু খাওয়া ভাইরাল হওয়া ছবিটি নিয়ে।
শুধু তাই নয়, সম্প্রতি আহত বিএনপির স্থায়ী কমিটির সদস্য ও ঢাকা-৩ আসনে প্রার্থী গয়েশ্বর চন্দ্র রায়কে দেখতে যান আওয়ামী লীগ নেতা নসরুল হামিদ বিপু ও কেরানীগঞ্জ উপজেলা চেয়ারম্যান শাহিন আহমেদ। রাজনীতিবিদদের এমন সম্পর্ককে সাধুবাদ জানিয়ে নিজেস্ব মতও প্রকাশ করেন ফারুকী।
এবার জনপ্রিয় এই নির্মাতা কথা বলেছেন, নির্বাচন প্রসঙ্গে। শনিবার বিকেল ৩টায় তার ফেসবুকে পেজে নির্বাচন নিয়ে নিজেস্ব দুটি মত তুলে ধরেন।
বরিশালটাইমস অনলাইন পাঠকদের জন্য তা তুলে ধরা হলো- ‘আজকে দুইটা কথা আছে বলবার।
১. কেউ কাউকে ভোট দিতে বাধা দিবেন না। কারণ, এর মাধ্যমে নির্বাচন প্রশ্নবিদ্ধ হবে। এবং সেই প্রশ্নবিদ্ধ নির্বাচনের বিজয়ী দিয়ে আমরা শক্তিশালী সরকার বা গণতন্ত্র কিছুই পাব না।
২. সবাই মিলে পরাজয়ের মূল্য কমাতে হবে। আমরা সবাই জানি, আমাদের দেশে কেউ হারতে চায় না। কারণ হারলে এখানে চড়া মূল্য দিতে হয়। এই সংস্কৃতির পরিবর্তন ঘটাতে হবে বিজয়ী দলকেই। বিরোধীদল এবং মতের জন্য সহনশীল পরিবেশ নিশ্চিত করতে হবে। মনে রাখতে হবে, কোনো না কোনো দিন আপনাকেও ক্ষমতার বাইরে থাকতে হবে। এখন সহনশীল আচরণ করার পুরস্কার তখন পাবেন।’
এছাড়াও আগামীকালকে নির্বাচন প্রসঙ্গে ফারুকী আরও লেখেন- ‘কালকে বাংলাদেশ ভোটে যাবে। এবারের ভোট নানা কারণে বিশিষ্টতা অর্জন করেছে। দু:খজনক হলো, এর বেশিরভাগ কারণই নেতিবাচক। এই কয়দিন যা হয়েছে, হয়েছে। এখন আমরা আশা করি, সব হতাশা দূর করে শেষ পর্যন্ত একটা সুষ্ঠু নির্বাচন দেখবে বাংলাদেশ। পেশাদারিত্বের পরিচয় দেবে আমাদের পুলিশ, সেনাবাহিনী, এবং নির্বাচনী দায়িত্বে নিয়োজিত কর্মকর্তারা।’
দেশের বড় দুটি রাজনৈতিক দলকে নিয়ে ফারুকী লেখেন- ‘জনগণের মাঝে যারা আওয়ামী লীগের নেতৃত্বাধীন মহাজোটের বিজয় দেখতে চান, তারা যেন দলে বলে কেন্দ্রে গিয়ে ভোট দেন। যারা বিএনপির নেতৃত্বাধীন ঐক্যফ্রন্টের বিজয় দেখতে চান, তারাও দলে বলে কেন্দ্রে গিয়ে ভোট দিবেন।’